Žarnyno mikroflora

Žarnyno mikroflora – žmogaus ar gyvūno žarnyne gyvenantys mikroorganizmai. Šeimininką ir šiuos mikroorganizmus sieja abipusiai naudingi ryšiai (simbiozė). Mikroorganizmai turi palankią terpę daugintis, o šeimininkas gauna naudos iš neįsisavintų medžiagų fermentacijos, naudingi mikroorganizmai konkuruoja su nepageidaujamais mikroorganizmais ir slopina jų augimą, vyksta vitaminų sintezė, kt. Kartais, kai sutrinka šeimininko imunitetas arba pakinta normali mikrofloros sudėtis, žarnyne esantys mikroorganizmai gali sukelti ligą.

Normali žmogaus žarnyno mikroflora treniruoja imuninę sistemą ir saugo nuo alergijų, žarnyno uždegimų. Žarnyno mikroflorą gali sutrikdyti stresas, vartojami antibiotikai, konservantai, kt. Dėl kiekybinės ir rūšinės mikroorganizmų sudėties pakitimų atsiranda disbakteriozė. Mikrofloros atstatymui vartojami prebiotikai ir probiotikai.

Bakteriologija
Virškinimo sistema
Mikrobiologija